description: С 7 на 6 гласа Съдийската колегия на ВСС потвърди решението на УС на Националния институт за правосъдие, което без мотиви дисквалифицира класирания на първо място съдия Петко Петков за пре4подавател на младши съдии, командирова за пр3еподавател класираниь на второ място кандидат.

title: Съдийската колегия потвърди отстраняването на съдията Петков за преподавател на младши съдии

maintext:
Петко Петков, съдия в Софийския районен съд, бивш зам.-министър на правосъдието
Фотограф: Юлия Лазарова
С традиционно формираното бетонно мнозинство, чиито позиции винаги съвпадат с тези на главния прокурор Цацаров и на председателя на ВАС Колев, Съдийската колегия на Висшия съдебен съвет гласува предложението на УС на Националния институт за правосъдие /НИП/ . То гласеше - да бъде командирован за постоянен преподавател в НИП класираният на второ място в конкурса кандидат - съдия Полина Величкова, а не да бъде предложена нова процедура.Така класираният на първо място в конкурса с 98 точки от 100 възможни съдия от СРС Петко Петков е окончателно отстранен.Седем членове на колегията начело с Георги Колев гласуваха за решението на УС на НИП. Против - малцинството от 6 магистрати, които изрично уточниха, че гласуват не срещу съдия Величкова, а срещу опорочената процедура на УС на института.Предложението да влезе в дневния ред за обсъждане решението на УС на НИП беше направено от петима членове на колегията.От обсъждането се разбра до каква степен е бил приложен двойният подход към кандидатите, в нарушение на административно-процесуалните правила, което - според Лидия Ковачева, прави процедурата не само невалидна, но и морално ,укорима. От изказванията - както на малцинството, така и от опонирането на мнозинството, най-вече в лицето на Колев, стана ясно, че и първата, и втората процедура е била насочена къмкойто е показвал активна позиция на независим магистрат в своите и професионални, и граждански прояви.В хода на дискусията се потвърди и същественият факт, че сигналът към Инспектората за проверка на Петков за забавени дела за минал период /2022 - 2013/ е подаден от главния прокурор Цацаров. И въпреки че проверката към октомври 2016 установява че той вече няма нито едно забавено и ненаписано дело, Петков е дисквалифициран - без мотиви.Разбра се също от обсъждането, че за нито един друг кандидат не е правена такава проверка или поне не е вземана под внимание справка за минали периоди. Както се чу в едно от изказванията - това искане на главния прокурор - справка за преди 4 години, означава Петков никога да не може да бъде преподавател в НИП."Това е още по-деморализиращо от самите нарушения на административните правила от УС, защото практически казваме на младшите съдии, които се обучават в НИП, че всичко е възможно. И че нито фактите, нито професионалните и нравствените качества на кандидатите за преподаватели имат значение, а други съображения са важни - всеки магистрат с активна позиция да бъде наказан и това да служи за назидание на всички, които си позволяват да бъдат независими от силните", коментира в заключение Калпакчиев.(Подробности по-късно в "Дневник")


title: Концептуален модел показа амбициите на "Субару" при големите кросоувъри

maintext: Японската марка "Субару" представи прототип, от който до началото на следващата година, трябва да се роди седемместен кросоувър. Автомобилът е кръстен VIZIV, като името идва от Vision for Innovation (Визия за Иновации).От компанията посочват, че концептуалният кросоувър изразява водещите ценности на марката - безопасност, надеждност, естественото влечение към откритите простори и напредничаво мислене. С дължината си от 5.20 метра, това ще е най-голямото "Субару", произвеждано някога.Ширината е 2.03 метра, височината 1.86 м, а ширината 2.03 м. Междуосието е 2.99 метра. В салона ще има три реда седалки.Гумите на прототипа са с размер 265/55 R21.

fasttext_language: bg


title: "Клипърс" е с най-добри показатели в НБА след поредната си победа

maintext:
"Клипърс" имат само една загуба в осемте си мача от началото на сезона
Портланд трейлблейзърс" у дома със 111:80 и така записа четвъртия си успех от началото на сезона. Общият баланс на "ножиците" е 7-1, като най-близо до тях са шампионът "Кливланд кавалиърс" и "Шарлът хорнетс" с 6-1.
Деандре Джордан се включи от пейката с 16 точки и 9 борби,
Кевин Дюрант завърши с 28 точки, Стеф Къри с 24, докато Клей Томпсън и Дреймънд Грийн вкараха 20 и 16 точки. Единственият от стартовата петица, който остана без тройка, бе Заза Пачулия, завършил с 2 точки срещу доскорошния си тим.
"Лос Анджелис клипърс" вече е отборът с най-добри показатели от началото на сезона в НБА.Тимът победи "Блейк Грифин се отличи с "дабъл-дабъл" от 22 точки и 13 борби,а Крис Пол и Джей Джей Ридик добавиха по 10 точки за победата.В друг от мачовете тази нощ "Голдън стейт уориърс" пък постигна убедителен успех със 116:95 над "Далас маверикс" у дома.Стеф Къри пък спечели импровизирания дуел с брат си Сет, който бе титуляр за гостуващия тим от Тексас.Най-силното представяне на вечерта обаче бе на Джеймс Хардън, който завърши с "трипъл-дабъл" при драматичната победа на неговия "Хюстън рокетс" със 101:99 над "Сан Антонио спърс" между двата тексаски тима.Хардън вкара 24 точки, направи 15 асистенции и овладя 12 борби, но в процеса натрупа и цели осем грешки. С оглед на това двубоят логично завърши с две добри защити на тима му вместо с успешна атака.


description: Имен ден празнуват Ангел, Ангелина, Лина, Михаил, Михайлина, Михаела, Мила, Милена, Рангел, Рафаил, Гавраил, Гаврил, Серафим, Райко, Рая, Радко, Райна, Радослав, Рада, Радостин, Радивой, Емилия, Емил, Райка, Райчин, Рачо, Пламен, Пламена, Огнян, Огняна, Милко, Милка, Михо, Геле, Ханка.

title: Християните почитат свети Архангел Михаил

maintext:
Фотограф: Юлия Лазарова
На Архангеловден имен ден празнуват Ангел, Ангелина, Лина, Михаил, Михайлина, Михаела, Мила, Милена, Рангел, Рафаил, Гавраил, Гаврил, Серафим, Райко, Рая, Радко, Райна, Радослав, Рада, Радостин, Радивой, Емилия, Емил, Райка, Райчин, Рачо, Пламен, Пламена, Огнян, Огняна, Милко, Милка, Михо, Геле, Ханка.
На Архангеловден християните почитат светите ангели и най-вече св. Архангел Михаил, смятан за вожд на небесните сили и главен страж на Божия закон.Според българските народни вярвания Архангел Михаил е един от братята светци юнаци, на когото при подялбата на света се паднали мъртвите души. Затова той е възприеман като ангел на смъртта. Народът вярва, че когато умиращият се усмихва, Архангел Михаил му подава златна ябълка. Ако умира в конвулсии – предстои му да изпие горчива чаша.На Архангеловден българите колят курбан в чест на светеца - покровител на мъртвите. Обикновено се жертва мъжко животно - овен или шиле, чиито глава и крайници се варят цели и след това се кадят с тамян. Жените приготвят и раздават помежду си специални обредни хлябове, наричани "Рангелов" или "Господьов хляб", "Боговица", "Света Петка", "Рангелово блюдо". Тържествената трапеза, била тя семейна или общоселска, се освещава от представител на църквата. Кожата на обредното жертвено животно се дарява винаги на църквата.8 ноември е и професионален празник на служителите в полицията, месарите и колбасарите и урбанистите. Отбелязва се и Денят на Западните български покрайнини


description: В рамките на визитата си в Германия американският президент изрази подкрепа за нов канцлерски мандат на Ангела Меркел.

title: ЕС е едно от най-великите политически постижения в света, заяви Обама

maintext: Германският канцлер Ангела Меркел благодари на американския президент Барак Обама за 8-те години на близко и приятелство сътрудничество, предаде БТА, като цитира ДПА. Обама пък нарече Меркел изключителен партньор. Двамата лидери дадоха съвместна пресконференция в Берлин след двустранната си среща вчера.След края на срещата Обама каза, че това негово посещение в Германия няма да е последното и че той ще се върне в тази страна за ежегодния фестивал Октоберфест.Това е нещо, което е по-добре да направиш като бивш президент, а не като действащ, каза Обама, цитиран от ДПА.Меркел пък призна, че за нея е трудно да се сбогува президента Обама.Преминавайки към сериозни теми, Обама каза, че ЕС е едно от най-великите политически постижения в света. Той обаче предупреди, че това постижение не трябва да бъде възприемано като даденост, а трябва да бъде подхранвано и бранено от хората.Президентът на САЩ припомни, че разделенията в Европа през 20-и век трябва да напомнят на хората колко е важно е те да работят заедно, допълва ДПА.На пресконференцията двамата лидери засегнаха редица теми като новия президент на САЩ , Сирия, Украйна, споразумението за свободна търговия между ЕС и САЩ , Брекзит, Русия, кибератаките, терористичната заплаха.По повод Сирия Обама припомни, че преговорите са единствения път за изход от сирийската криза.Той добави, че би било наивно да очаква 180-градусов обрат на Русия или на сирийския президент Башар Асад, но добави, че САЩ и техните съюзници ще продължат да се опитват да въздействат за промяна, така че да се сложи край на смъртоносната сирийска криза, предаде "Ройтерс".По повод на терористичната заплаха Меркел пък определи като полезно сътрудничеството със САЩ на ниво специални служби. Тя каза, че на фона на заплахата на Ислямска държава е нужно да има сътрудничество между европейското и американското разузнаване.Говорейки за Брекзит, Обама изрази надежда, че преговорите ще бъдат проведени по един спокоен и прозрачен начин.Обама каза, че е обсъдил с Меркел необходимостта от запазване на антируските санкции, докато не бъдат изпълнени напълно Минските договорености за Украйна.Меркел пък каза, че разчита да продължи с новата администрация на САЩ политиката по украинския въпрос, допълва агенцията.Тя каза, че ще направи всичко необходимо да работи добре с новия американски президент.Говорейки за Тръмп, Обама изрази надежда, че той ще съумее да устои на Русия, ако се наложи.Надявам се, че новоизбраният президент ще има волята да устои на Русия, ако тя не уважава нашите ценности и не спазва международните норми, заяви президентът Обама.Новоизбраният президент няма разбира се да следва точно нашия подход, но се надявам, че той няма да възприеме подхода на реалполитиката, сключвайки сделки с Русия, които уреждат САЩ в конкретния момент, но който ще предизвикат значителни съпътстващи щети, каза Обама.Той обвини Русия в кибераатаки и каза, че трябва да се избегне надпреварата в кибервъоръжаването.И Обама, и Меркел подчертаха, че е важно да се продължат преговорите по споразумението за свободна търговия между Европа и САЩ, предаде Ройтерс.Канцлерът обаче призна, че в настоящото си състояние, споразумението не може да бъде сключено.Меркел беше запитана и кога ще обяви дали ще се бори за нов канцлерски мандат. Тя каза, че ще направи такова съобщение в подходящия момент, предаде Ройтерс.Тук Обама каза, че ако беше германец, той щеше да подкрепи Меркел за нов мандат, допълва ДПА.Президентът похвали и невероятните постижения на Германия при справяне с миграционната криза и каза, че германците трябва да се гордеят много с това, предаде ДПА.


title: Откъс от биографията на Доналд Тръмп "Искам всичко"

maintext:
Фотограф: Николай Киров ["Милениум"]
В рубриката "Четиво" публикуваме откъс от "Доналд Тръмп: Искам всичко" - една от последните биографии на новоизбрания американски президент, написана от автора с "Пулицър" за журналистика Майкъл д'Антонио. За разлика от многобройните книги на самия милиардер, писани от негови наемници, д'Антонио се радва на благоволението на Тръмп съвсем за кратко (докато не започва да търси мнението на източници, "неодобрявани" от бъдещия президент), но се опитва да проследи културния пейзаж, направил кандидатурата на Тръмп възможна. Книгата излиза в САЩ през 2015 г. - още преди милиардерът да се пребори за номинацията на републиканците за президент, а у нас е издадена от "Милениум". Преводач е Милена Бъчварова."Повечето хора не стават за нищо, затова е невъзможно човек да изпитва към тях каквото и да било уважение."Доналд ТръмпВ профил – така, както го виждат телевизионните зрители през онази вечер, Доналд Тръмп поразително прилича на петел, издокарал се в смокинг. Стойката на тялото му, заучена още във военното училище, е стегната и изправена, изпъната като струна. Очите му – присвити и съсредоточени, са вперени в далечината, сякаш фокусирани върху някакъв невидим предмет. А запазената му марка – прочутият шлем от буйна, златисторуса коса, която стърчи като арка от челото му чак до врата, прилича на гребена на петел от порода "Червен родайлънд". При петлите подобна окраска служи за привличане на вниманието на кокошките и за сплашване на врага. В случая с Тръмп обаче, който през въпросната вечер на 2011 година седи сред смесена тълпа от почитатели и опоненти на годишната вечеря на Асоциацията на кореспондентите, отразяващи работата на Белия дом, външността му привлича като магнит телевизионната камера, която улавя реакцията му на подигравките, посипали се към него в залата. Не само водещият на церемонията – комикът Сет Майерс, но и самият президент на Съединените щати си прави шеги на гърба на Тръмп.Единственият намек за това, че Тръмп страда, излиза наяве, след като търпи подигравките на Майерс в продължение на цели две и половина минути. Докато хората се заливат от смях и се протягат напред, за да зърнат реакцията на Тръмп, той хвърля отровни погледи към комика. Лицето му обаче си остава неподвижно и намръщено дори когато сътрапезниците на собствената му маса не успяват да се сдържат сред всеобщата вълнà от кикот. Кулминацията в шегите на Майерс по адрес на Тръмп настъпва, когато започва да обяснява, че според проучване на общественото мнение едва 38% от американците вярват, че президентът е роден в САЩ. Тъй като според американската Конституция президентът на САЩ задължително трябва да е роден в страната, темата, изфабрикувана от привърженици на конспиративните теории, е явен опит Обама да бъде злепоставен и дискредитиран като аутсайдер и чужденец, чиито претенции към президентския пост са нелегитимни.Докато Тръмп полага неимоверни усилия да накара хората най-малкото да се съмняват в това, че Обама е роден в САЩ, той си навлича омразата на мнозина, които осъждат приказките му като разрушителни, разделящи обществото и като зле прикрита форма на расизъм. Той отхвърля тези критики, настоявайки, че не страда от предразсъдъци, а напротив – задава въпроси, важни за бъдещето на държавата. "Що се касае до расизма и расистите – заявява Тръмп, – аз съм най-големият антирасист, който някога се е раждал."Когато идва ред президентът да направи обръщението си пред Асоциацията на кореспондентите и техните гости, той влиза в челен сблъсък с онези, които поставят под съмнение месторождението му, но го прави със забележително чувство за хумор. В залата се прожектира кратък откъс от анимационния филм "Цар Лъв", за който Обама подхвърля: "Това е официалният видеозапис от раждането ми". След това споменава името на Тръмп и го хвали за проявените управленчески качества като водещ на телевизионно риалити шоу. "Той вземарешения, които са в състояние да ме държат буден цяла нощ", казва Обама и добавя, че след като въпросът с месторождението му вече е решен, Тръмп "може да се съсредоточи върху по-важни теми – като например дали не сме фалшифицирали стъпването си на Луната".Изправен срещу противник, който е много по-високо от него в обществената йерархия, Тръмп се въздържа и не прибягва до унищожителния си поглед. Напротив, той даже прави усилие да се усмихне – ъгълчетата на устните му леко, почти незабележимо, се извиват нагоре, от което бръчките с форма на пачи крак около очите му изглеждат още по-дълбоки. След това маха с ръка на президента. Така показва, че и той има чувство за хумор и носи на шеги. После полага видими усилия, за да изглежда невъзмутим, и коментира случилото се като че за него е било истинско постижение да спечели вниманието на президента. "Всъщност показаното отношение беше голяма чест за мен – заключава Тръмп. – Отнесоха се към мен с голямо уважение. Шегуваха се, правиха се на клоуни, но все пак именно аз бях основната им тема на разговор, а това не беше никак лошо." [1]*По един или друг начин, Доналд Тръмп е сред най-обсъжданите хора в Америка в продължение на почти четирийсет години. Никой от света на бизнеса – нито Бил Гейтс, нито Стив Джобс или Уорън Бъфет, не е бил толкова прочут за толкова дълго време. Името му, първоначално свързвано с мащабни проекти в областта на недвижимите имоти в Манхатън през 70-те години, скоро се превръща в синоним на успеха, измерван чрез лукса и богатството.Изписвано върху небостъргачи, казина и пътнически самолети, обикновено с главни златни букви, "Тръмп" се превръща в еднолична запазена марка, символизираща личност с едва ли не неограничени възможности. С течение на времето името му се появява като щампа в хотелските стаи, върху мебелите, на вратовръзките и на опаковките на месо в супермаркетите – с други думи, почти навсякъде, където съответният продукт претендира за отлично качество и висока класа и, съответно, струва скъпо.Високият стандарт на живот, който Тръмп се стреми да постигне и да демонстрира пред обществото, се определя не от социалния статус, а от парите. Обслужвайки раболепно новобогаташите и амбициозните, той пренебрегва онези, които нарича "членове на "Клуба на късметлийските сперматозоиди", и едновременно с това се фука, че произхожда от едно от най-богатите семейства в страната. Тръмп претендира, че може да бъде богатият приятел на всеки обикновен човек и страни от висшето общество освен в случаите, когато иска да му продаде скъпите си апартаменти. Тогава той зарязва позата на смъртен враг на снобите и с охота започва да изтъква връзките си с фамилиите Астор, Уитни, Вандербилт и прочее синя кръв от отминали времена. Ясно е обаче, че Тръмп парадира с тези имена от чисто комерсиални подбуди, а сърцето му е свързано със средния американец. Именно той го гледа по телевизията, следи изявите му, купува продуктите му и може би дори би гласувал за него, ако един ден успее да прескочи бариерата и да се кандидатира за президент.


description: Турският отбор стигна до 3:3 в мач с много красиви голове.

title: "Бешикташ" се спаси след три гола изоставане срещу "Бенфика" в шоу

maintext: "Бешикташ" навакса три гола изоставане срещу "Бенфика" и измъкна точка, която може да има голямо значение в борбата за класиране в следващата фаза на Шампионската лига.Турският отбор изоставаше с 0:3 у дома в 31-ата минута. Силната игра през второто полувреме доведе до три гола във вратата на португалците."Бенфика" е начело с осем точки кръг преди края. "Наполи", който приема "Динамо" (Киев), е със седем, с колкото е и "Бешикташ". Украинците са последни с една.В десетата минута Гедеш получи, влезе в наказателното поле, излъга вратаря и пусна топката във вратата. "Лисабонските орли" удвоиха в 25-ата, когато Семедо вкара с красив удар от разстояние."Бенфика" стигна до трети гол в 31-ата минута по забележителен начин. След центриране от фаул от дясно последва серия от три последователни греди след удари с глава - два пъти на Митроглу и веднъж на Салвио, за да дойде мигът, в който Фейса с крак насочи точно топката във вратата."Бешикташ" се надигна в 58-ата минута със зрелищен гол. Бек центрира от дясно, а Тосун със странична ножица намали на 1:3.Бившият футболист на "Порто" Рикардо Куарешма беше точен от дузпа в 83-ата минута. Кулминацията дойде в 89-ата, когато той центрира технично и Абубакар се оказа на правилното място пред вратата, за да изравни.


title: На живо: БСП изпреварва ГЕРБ, референдумът е близо до прага на задължително решение

maintext:
Президентски избори 2016 и референдум, зала
Фотограф: Георги Кожухаров
Слави Трифонов
Фотограф: Велко Ангелов
Три пъти категорично "Да" на въпросите в националния референдум отчитат прогнозните резултати на социологическата агенция "Алфа Рисърч", получени на базата на анкети на изхода на избирателните секции (exit poll). Ключов елемент за влизането в сила на тези предложения е активността в референдума да достигне тази на последните парламентарни избори - тоест до урните да са отишли 3 500 585 души. Управляващият директор на социологическата агенция Боряна Димитрова предупреди, че е възможно отклонение в данните за активността заради спецификата на гласуването. Още по темата.
Румен Радев печели най-много гласове в днешното гласуване за нов държавен глава и влиза от първа позиция в балотаж с претендента на ГЕРБ Цецка Цачева. Той е получил доверието на 24 8% от избирателите срещу 23.5 на сто за представителя на управляващата партия.
Това сочат данните на социологическата агенция "Алфа Рисърч", получени днес чрез анкети на изхода от избирателните секции (exit poll) и представени представени от управляващ партньор в агенцията Боряна Димитрова в ефира на БНТ. Подробности тук
Радев събира 24.03% от гласовете, а Цецка Цачева - 23.46 % ( виж подробности
Фотограф: Надежда Чипева
Необичайно висока избирателна активност, сравнително малко сигнали за нарушения, опашки в много от секциите в чужбина и неочаквани прогнозни резултати от гласуването - така накратко може да се обобщи днешният ден, в който България гласуваше за президент и вицепрезидент, както и в националния референдум за или против въвеждане на мажоритарен вот и задължително гласуване и за намаляване на държавните субсидии за партиите."Дневник" следи в реално време първите резултати, реакциите на политиците и коментарите какво ще се случи оттук нататък. Обобщение на изборния ден можете да прочетете тук Независимият кандидат, на когото социолозите за момента отреждат четвърто място с 8.3% от гласовете, обяви, че както предизборната кампания, така и вотът са преминали в условия на манипулации. Той даде да се разбере, че. "Ще използвам подкрепата на свободните хора, за да създам наш проект на свободните, честните хора, професионалисти в различни области", каза Марешки, но отказа да съобщи дали ще призове привържениците да гласуват за някой от двамата кандидати на балотажа..Фаворитът в изборите, според сегашните резултати,, където малко по-късно се очаква да даде пресконференция, заедно с кандидата за вицепрезидент Илияна Йотова и лидера на БСП Корнелия Нинова. Той обяви, че ще търси подкрепа от всички избиратели на втория тур. От щаба на ГЕРБ все още няма информация дали ще застанат пред медиите тази нощ.Телевизионният водещкойто с екипа си беше инициатор на референдума, обяви, че изборни комисии са работили срещу допитването като са пречили на избирателите да изразят волята си в допитването. Той изрази надежда, че въпреки това резултатите ще са достатъчни, за да стане задължително решението, без да има нужда от потвърждение от парламента.Трифоновслед масовото участие в допитването. На многобройните журналистически въпроси по темата той отговори с уклончивото и повтаряно вече много пъти изречение: "Ще направя което е нужно". Още от изявлението на Слави Трифонов. Поредно разногласие в редиците на Реформаторския блок: обяви лидерът на СДС Божидар Лукарски . Той уточни, че решението е взето тази вечер от Блока, като уточни, че представителите на ДСБ не са присъствали на срещата, на която е било обсъждано то. Основната ни задача е да не допуснем България да промени политическата си ориентация, каза Лукарски. По-рано вечертаизлезе с декларация, в която обяви, че няма да подкрепи нито Цачева, нито Радев. Последни новини от изборните щабове в НДК - на живо от "Дневник"Кандидатът на Реформаторския блок, който според социолозите се нарежда на пета позиция със 7.1 % от гласовете, отказа да коментира засега резултатите с аргумента, че. По традиция голяма част от гласовете, които идват от Европа и САЩ са за десния кандидат, така че Трайков очевидно се надява да покачи чувствително резултата си. Кандидатът на Реформаторите избегна директен отговор на въпроса дали ще призове привържениците си да подкрепят Цецка Цачева на балотажа с думите, че тя "има още много да убеждава". Още за призива на Трайчо Траков към избирателите. Успех на БСП, която загуби последните избори от всички видове от ГЕРБ - така политолозите обобщават резултатите до момента. Всички прогнозират трудно предсказуем втори тур. "За първи път първите двама кандидати във вота "владеят" по-малко от половината от вота. Това обещава голямо преразпределение на гласове за втория тур, при това е трудно да се очаква кой от претендентите на следващите места на кого би прехвърлил подкрепа", коментира Даниел Смилов.Първи коментар на изборите от популярния карикатурист Христо Комарницки:Основният въпрос на вечерта: далина правителството си, ако кандидата на ГЕРБ Цецка Цачева не спечели първия тур, остава без отговор засега. Ръководството на партията е в централата в административната сграда на НДК и не коментира. В студиото на "Нова телевизия" финансовият министър Владислав Горанов даде да се разбере, че управляващата партия ще мълчи докато има сигурни резултати. "Резултатите не са окончателни, те могат да се обърнат след час-два, така че е рано да се коментират", обясни той и допълни: "Бойко Борисов не е взел окончателно решение за реакцията си от резултата, защото няма резултат".Ръководството на БСП и кандидатите им за президент и вицепрезидент също отказват коментари засега. Първите им официални коментари се очакват в НДК, където социалистите ще отидат около 21 ч., показва БНТ. Младежите, които обикновено посрещат огласяването на прогнозите на социологическите агенции по телевизиите с овации, сега липсват. "Нямаме нагласа да коментираме още резултати, тъй като изборният ден продължава и аз съм оптимист, тъй като виждаме как се стопява разликата ", коментира пред държавната телевизия регионалният министър Лиляна Павлова. Тя уточни, че ГЕРБ ще се обърне към всички избиратели в център-дясното политическо пространство и левите избиратели, които държат на стабилността, да подкрепят Цецка Цачева на втория тур. По думите й управляващата партия няма да поиска подкрепа от ДПС, тъй като това означава след това да управлява с партията на Ахмед Доган.Първите прогнозни социологически данни, обявени от националните телевизии, сочатследващата неделя. Голямата изненада е, подкрепен от БСП.Споредза Радев са гласували 26.7%, а за Цачева - 22.5% от избирателите ( виж подробности ), а според "Маркет линкс"Очаква се Централната избирателна комисия да удължи изборния ден до 21 ч., тъй като на много места има хора, които още чакат да гласуват, съобщи говорителят на комисията Александър Андреев пред БНТ.


description: След първия тур на президентските избори на хоризонта все по-ясно се задават първата изборна загуба за ГЕРБ, поредната политическа криза и поредните предсрочни парламентарни избори. Всичко това все пак не е сигурно.

title: Радев или Цачева: има ли значение

maintext: След първия тур на президентските избори на хоризонта все по-ясно се задават първата изборна загуба за ГЕРБ, поредната политическа криза и поредните предсрочни парламентарни избори. Всичко това все пак не е сигурно, доколкото предстои втори тур. А и премиерът отново майсторски взе обратен завой и не подаде оставка, както многократно се бе зарекъл. Затова, докато не е променил мнението си, вместо да гадаем, нека видим каква беше печелившата формула на тези избори, кои и какви личности и политически позиции се оказаха победители и победени. Отговорите на тези въпроси съдържат и информация за бъдещето, което ни очаква.По отношение на личностите тези избори демонстрираха две паралелно съществуващи противоположни тенденции. Първата е, че за голяма част от избирателите от решаващо значение продължават да са партийните пристрастия и това едва ли ще се промени, каквито и мажоритарни избори да бъдат въвеждани.Най-очевидните примери в това отношение са двама от отпадналите кандидати. Ивайло Калфин (явно един от политически най-опитните и компетентни претенденти) преди пет години като кандидат на БСП събра на първи тур 974 хиляди гласа и отиде на балотаж. Днес като кандидат на АБВ той получи около седем пъти по-малко гласове и остана едва на 7-мо място в класирането. Пламен Орешарски (едно от най-противоречивите имена в българската политика) влезе в кампанията с личен рейтинг от едва 0,5%, а излезе със 7% от гласовете, след като под неговото име се яви партията с най-податливия на мобилизация електорат - ДПС.Най-скандалните примери са обаче двамата победители в изборите. Защото на балотаж отиват двете най-ярки безличия на този вот. Не, това не е обидна квалификация, а просто описание на фактическата ситуация, в която двамата кандидати участваха доброволно. Те може и да имат блестящи политически и интелектуални качества и умения. В такъв случай обаче трябва да признаем, че успяха изключително умело да ги прикрият. Двамата бяха старателно скрити от погледа на огромното мнозинство избиратели (за да не се изложат?), като бяха предпазени от сблъсък с конкурентите си и от необходимостта да изказват подробно и аргументирано каквито и да било идеи и позиции по който и да било въпрос. А редките им и дирижирани изяви се изчерпваха с безкрайно повтаряне на наизустени общи и нищонезначещи шаблонни фрази. Това обаче изобщо не им попречи. Точно обратното дори - вместо да ги накажат, избирателите ги пратиха на балотаж.От друга страна обаче, представянето на един от тези двама кандидати опроверга твърдението, че когото и да издигне, най-силната партия ще спечели всякакви избори. Оказа се, че все пак има граници на приличието, отвъд които и най-твърдите партийни ядра започват да се разпадат. Именно тази граница премина ГЕРБ с президентската си кандидатура. С което не само не успя да разшири теснопартийната си подкрепа, но отблъсна и пръсна във всички посоки значителна част от собствените си избиратели. Кандидатурата бе толкова учудваща, че по-подозрителните дори започнаха да се питат дали поради някаква причина лидерът на партията (който със сигурност е имал последната дума) не иска да загуби изборите.На всичко отгоре в баналната и скучна размяна на шаблонни фрази много трудно можеха да се забележат каквито и да било разлики между двамата фаворити. Особено по най-важните вътрешнополитически въпроси. Но също като тях и повечето от останалите кандидати (с две изключения, за които ще стане дума по-късно) спестиха на избирателите позициите си за реформите, от които се нуждае България.За най-ключовата сред тях - съдебната реформа - най-щедрото изявление, чуто от този кръг кандидати, бе, че тя трябва да продължи (без всъщност истински да е започнала). За всички тях, включително и за двамата победители, КТБ и Пеевски са очевидно забранени думи. Така най-печелившата вътрешнополитическа позиция на тези избори се оказа мълчанието.Кандидат-президентите бяха малко по-словоохотливи по въпросите на външната политика и най-вече по един от тях - Русия. Мнозинството от основните претенденти (включително и двамата победители) се изказаха например за отпадане на санкциите, наложени на Москва заради анексията на Крим и ролята ѝ в Източна Украйна. На думи никой от тези кандидати не оспорва членството в ЕС и НАТО. Говорейки за него обаче, повечето винаги добавят едно голямо "но". Така че най-печелившата външнополитическа позиция на тези избори се оказа "необходимостта от балансиране" на Изток. Което предвещава сериозни изпитания за евроатлантическата ориентация на България и все по-явно вживяване в ролята на вътрешен агент на руските интереси в двата съюза.Почти всички основни кандидати заложиха и на изкуственото разпалване на страха от задаващо се "нашествие" на "пълчища" мигранти. Естествено, най-висока добавена стойност в изборния си резултат получиха най-гръмогласните и най-истеричните в сплашването - да си спомним само за открито ксенофобските призиви за твърди мерки, "включително физическа сила, водни струи, гранати, бомби, а при необходимост - употреба на огнестрелно оръжие". Именно това, а не толкова обединяването на националистическите партии, изстреля техния кандидат, събрал на предишните президентски избори под един процент от гласовете, до третото място. Така и страхът се оказа сред най-печелившите политически позиции на тези избори.При това положение е очевидно кои са основните губещи - Трайчо Трайков (който все пак вероятно спечели повече гласове, отколкото би събрала издигналата го политическа сила) и Татяна Дончева (станала най-вероятно жертва на традиционното за левицата изборно струпване около партията майка).Загубиха личностите с най-ярки и запомнящи се позиции, най-сериозните и обосновани критици на статуквото. Тези кандидати бяха единствените, които акцентираха върху най-важните проблеми на държавата - съдебната система (и в частност прокуратурата), върховенството на закона, корупцията, завладените от частни интереси институции. Именно тези кандидати се противопоставиха и на изкуствената истерия около бежанците.Всичко това, без значение кой ще спечели следващата неделя, очертава едно нерадостно и изпълнено с разочарования бъдеще за онези, които биха искали да видят това: ярки, интелигентни и решителни политически лидери с модерно мислене и воля за истинска промяна; дълбоки и смели реформи; освобождаване на пленената от олигархични зависимости държава; европейско върховенство на правото; повече просветен патриотизъм и по-малко ксенофобски предразсъдъци; по-малко популизъм и войнстваща простотия и повече свобода, култура и толерантност.


title: Цацаров: За пръв път се проведе "истински референдум"

maintext:
Фотограф: Георги Кожухаров
Въпросът за мажоритарния избор от провелия се референдум трябва да влезе в Народното събрание. Това каза пред журналисти в Пловдив главният прокурор Сотир Цацаров с уточнението, че изказва собствено мнение като гражданин, цитиран от агенция "Фокус"."Доколкото прочетох гласовете , които не са стигнали, за да произведе референдумът целите си, са 12 000 -13 000", каза Цацаров. Според него отговорност на парламентарно представените политически партии е референдумът да произведе този ефект, който би произвел, ако ги имаше тези гласове."Другото би било нелеп опит за загърбване на нещо, което се е случило и което съществува като политическа настройка сред населението, а то е голяма нещо", каза Цацаров.По думите му за първи път е имало толкова масово участие от страна на населението на референдум и за първи път може да се говори за истински референдум с ясно и точно поставени въпроси, които касаят бъдещето на страната.


title: Кабинетът предлага посмъртни ордени за командирите на горянските чети

maintext: Командири на горянски отряди и самостоятелни бойци, участвали в движението, борило срещу тоталитарната власт, да бъдат наградени с орден "За гражданска заслуга", това предлага правителството в оставка на президента. Решението е взето на днешното заседание на министерския съвет, като в мотивите се отбелязва, че те имат заслуги за развитието и укрепването на гражданското общество, демократичните институции и за защитата на човешките права и свободи.Инициативата е на Съюза на репресираните от комунизма "Памет", а за ордени се предлагат 30 участници в Горянското движение. В наградната система на България, орденът "За гражданска заслуга", заедно с отличията "За военна заслуга" и "Мадарски конник", е третият по старшинство, след "Стара планина" и "Св. св. Кирил и Методий".Горянското движението започва веднага след 9 септември 1944, но се масовизира след обесването на Никола Петков през 1947. Най-много последователи има то в периода 1952-1953 г., когато е наброявало 3130 души в близо 160 чети.Противниците срещу болшевизацията на България са се надявали на помощ от Запада, но след като не я получават, голяма част от участниците в горянското движение са избити от комунистическата власт. "Те са се противопоставяли на съществуващия репресивен режим, отстоявали са ценностите на демокрацията в защита на основни човешки права и са посветили живота си за промяна на ситуацията в България", се посочва в мотивите към решението.Подчертава се също, че награждаването им е проява на държавната воля за политическа и морална реабилитация на жертвите на режима и е в съзвучие с редица национални и международни актове, по които България е страна.


maintext:
Фотограф: Георги Кожухаров
"Дневник" препечатва статус на преводача и издател Зорница Христова в социалната мрежа "Фейсбук". Заглавието и подчертаванията са на редакцията.Вие познавате този човек, а може би дори го обичате.Ходили сте заедно на планина, играли сте на зарове, носил ви е децата на конче. Работел е нещо обикновено, но готино. Не се е интересувал особено от политика и макар да се е подразбирало, че също като вас знае "Аз съм българче" и си обича боба и мусаката, това изобщо не е най-важното, което може да каже за себе си.През 1989-а година сте се зарадвали заедно, може би дори сте пили, после може да сте поскачали на различни митинги, ама бързо сте се сдобрили,През 1996-а и неговите спестявания са се стопили като вашите, а през 2006-а е останал без работа. И двете е посрещнал сравнително весело, защото си е такъв. Ще ви разкаже три анекдота как се е опитвал да прави кекс без яйца и още три – какви неща е пробвал да работи и в какви ситуации е попаднал. Жена му е на същия хал, малко по малко остаряват и не могат да си поддържат къща на село, където да расте това-онова; бабите са починали.Децата, за които през 1989-а година са казали: "Е айде, за тях поне ще е друго" и които са тръгнали да учат с убеждението, че като са умни и кадърни, и сега като няма политически пречки, ще постигнат смайващи успехи, в крайна сметка завършват и почват да работят нещо скромно и никакво, за малко пари, после друго и трето. Или не могат да си намерят работа по специалността. Или заминават. Този човек още се шегува, ама някак си по-нарядко и вяло. Вече остарява. От десет години не е имал истинска работа. Не се надява на нищо освен да успее, все пак, да се пенсионира.Защото вечер е уморен, защото случайните му срещи на случайните му работи са показали, че образованието по-скоро ти пречи, ако искаш да се разбираш с хората там. Лъгал е, че е среднист. Вечер се мята на дивана и гледа телевизия, като си поставя за цел да види новините, за да знае все пак какво става. Иначе предпочита мач или някой филм или шоу със смешки, все едно.Ако седнете в този момент до него и му разкажете нещо от личен опит, ще ви повярва. Дори да е по тема, която е нова за него, като тази за бежанците например. Той не ги е виждал, ако вие кажете – ей на, аз бях там, запознах се с този и този, съвсем нормални хора, има един михлузин, ама то де ли няма – добре, това го казвате вие, затова го приема. Само дето не сте до него, най-вероятно пие сам (по малко). И когато по телевизията излезепознато лице да каже, четой приема и това на доверие, защото това лице го познава, макар и от екран, пък и по новините са казали неща, които са го обезпокоили – за атентатите във Франция, за площада в Кьолн, за войни и болести. Какво ще стане със страната му? Армията никаква, населението малко, то и в мирно време нямаш чувството някой да те брои за нещо, хеле пък ако – недай си, Боже. Дори колата му не е в движение, за да избяга – къде? С какви пари? Да се защити – какво ще направи сам?Не че някой ни е обявил война, де, ама гледа как светът се разбълниква като стой, та гледай. Вчера има СССР, днес няма. Вчера светът е стабилен, днес бам – кулите-близнаци ги няма, айде на война с ислямския свят. И той не си поплюва, де. Ей за една седмица как почнаха арабските революции. Кой да ти каже, че тука ще си е кротко? А този човек е сам. Вас ви няма, вие сте в друг град, умрял сте или сте в чужбина и се връщате само да му разкажете колко грешен е стереотипът за миещия чинии емигрант. Дори да сте до него и заедно да гледате телевизия, пак сте сами, само че двамата, срещу всичко това. И ви е страх. От зарази, от войни, от атентати, от увеличение на тока, абе мамка му, няма ли един път да стане по-добре?и ще вика заедно с тези, с които може да се почувства едно цяло и да не го е страх. Колкото повече са, толкова по-добре ще се чувства. Защитен, подкрепен, най-сетне изпълнен с надежда. Само че множествата се събират около простички неща, като идеята за враг. Слаб враг, иначе как да се почувстваш силен? Този човек неволно някой ден ще подкрепи хора, които ще извършат насилие. Ще гласува за тях, ще вика за тях дори на някой митинг, и дори никога нищо да не извърши самият той, ще смята, че са били прави да бият "лошите". Заедно с него, с неговото множество, ще тръгнат и обикновени далавераджии, и хора, които просто обичат агресията, обичат да удрят и да унижават, да нахранят животното в себе си. И нашият, моят приятел ще бъде част от лицето на всичко това.Вие познавате този човек и може би дори го обичате. Не отговаряйте на страховете му с гняв, нито с готови фрази, дори искрено да сте убедени, че участва в нещо ужасно. Така няма да го спрете, само ще се отпишете взаимно. Това, което можем да направим, освен да се затворим в анклав от 1000 души, които да се успокояват взаимно, че все още имат общи ценности, е да говорим искрено, признавайки собствените си страхове, собствените си нетолерантности, защото всеки ги има, да споделим бариерата, дигата, която прави "не наранявай" по-важно от всичко останало.Вълната, която се надига в момента, е на път да помете тази дига. И това е емоционална вълна, която няма как да бъде спряна само с разум. Само онова, което е останало от чувството за общност, друга общност, би могло да я възпре.


title: Кмет на санданско село е арестуван за агитация и купуване на гласове

maintext:
Кметът на село Ново Делчево, община Сандански, Валентин Апостолов
Фотограф: Ерол Емилов [Днвеник]
Кметът на село Ново Делчево, община Сандански, е арестуван за агитация и купуване на гласове за определена кандидатпрезидентска двойка.Задържането е извършено снощи малко след 21 часа.Тогава в полицейското управление е получен сигнал, че кметът Валентин Апостолов раздава пари на хора на центъра на селото и агитира в полза на партията, която го е издигнала за кмет. На място веднага е изпратен полицейски екип, който е задържал Апостолов и го е откарал на разпит в РПУ – Сандански.В колата му е намерен списък с имена, рекламни материали и пари, информира пък Би Ти Ви. Кметът твърди, че парите са негови и на местния футболен отбор. Имената пък били на хора, които искали да им помогне в качеството си на кмет.От ЦИК съобщиха, че нямат информация за случая.Ако се установи, че той наистина е купувал гласове, предстои да бъде изправен пред съда и да бъде санкциониран съгласно Изборния кодекс.


description: Президентът Реджеп Таийп Ердоган заяви във вторник, че много институции още не са прочистени, както и че "борбата с тероризма ще продължи и след отмяната на извънредното положение".

title: Още 15 хил. души са уволнени в Турция, включително лекари и акушерки

maintext:
Властите в Турция обявиха във вторник, че са отстранили или уволнили от работа още 15 000 служители и са закрили 375 институции, 18 благотворителни организации и 9 медии в продължаващото прочистване от "гюленисти".
Така общият брой на официално потвърдените уволнения и временно отстраняване от поста надхвърли 125 000, съобщи "Ройтерс". Около 36 000 са задържани в очакване на съдебни процеси.
Най-новите имена се съдържат в два указа, издадени според режима на извънредно положение в страната. Сред тях са предимно полицаи и военни, но също така и лекари, акушерки и данъчни инспектори.
Западът и висш представител на ООН критикува Анкара, че действията за разправа със заподозрените привърженици на Абдуллах Гюлен са "прекомерни" и "неоправдани". Но президентът Реджеп Таийп Ердоган заяви във вторник, че много институции още не са прочистени, както и че "борбата с тероризма ще продължи и след отмяната на извънредното положение".
Публикуваните във вторник в Държавен вестник имена са на 2000 служители на въоръжените сили, 7600 души от полицията, 400 от жандармерията и над 5000 от обществени институции, включително инженери и хора от здравеопазването.
Фактът, че са в списъци със заподозрени за терористична дейност, означава, че няма да могат да получат обезщетение за предсрочно прекратяване на трудовите договори или да кандидатстват за работа в друга институция с обществено финансиране.
Извън двата декрета бяха издадени заповеди за арестуване на 60 души, сред които и пилоти от военновъздушните сили, в централния град Коня. Повече 300 военни пилоти вече са арестувани или отстранени от работа, което създава проблеми за попълване на местата им от командването на армията.
Вестник "Хюриет" съобщава за заповеди за задържане на 22 ръководители от Turk Telekom, като 12 от тях са арестувани в няколко провинции в страната.
В указите от вторник се посочва, че активите на институциите, които вече са закрити заради предполагаеми връзки с мрежата на Гюлен, преминават към държавния Фонд за гарантиране на депозитите.


description: "Неврокоп арена" представлява комплекс с обща застроена площ 3071 кв.м. Включва зала с 1100 места, подходяща за състезания и тренировки по хандбал, баскетбол, волейбол, борба и тенис.

title: Борисов откри спортната зала "Неврокоп Арена" в Гоце Делчев

maintext:
Премиерът получи хандбална топка като подарък от местния клуб
[facebook.com/boyko.borissov]
Залата е с капацитет 1100 зрители и може да се използва за няколко спорта
[facebook.com/boyko.borissov]
[facebook.com/boyko.borissov]
Премиерът Бойко Борисов откри нова спортна зала в гр. Гоце Делчев, като изтъкна усилията си за осигуряването на средствата за довършването на строителството й."Имаше проблем с изграждането на спортната зала, но говорихме с кмета и с депутатите и осигурихме финансиране за завършването й, за да имат младите хора повече възможности за свободното си време", каза той.Многофункционалната спортна зала "Неврокоп арена" представлява комплекс с обща застроена площ 3071 кв.м. Включва зала с 1100 места, подходяща за състезания и тренировки по хандбал, баскетбол, волейбол, борба и тенис, хотел за настаняване на спортисти и общи части за посетители.За изграждането й държавата е отделила над 3.3 млн. лева, а от бюджета на общината са вложени 620 хиляди лева.Министър-председателят припомни, че в сътрудничество с централната изпълнителна власт от няколко години в Гоце Делчев е изграден нов парк, оправени са и пътищата. "Всичко това е възможно, защото има парламент, има правителство, има – колкото и да не се харесваме, някакво разбиране за стабилност", коментира премиерът.Той отбеляза също, че програмата за саниране на жилищни сгради, за която "в началото малко ни се смееха", видимо променя вида на градовете и повишава цената на имотите, без да се вдигат данъците."Виждате какъв им е обликът. Като се знае на какъв хал сме всички, не виждам след колко години и десетилетия някои ще ги оправи. А с тази програма хем се вдига цената на имота, хем данъците не се вдигат. Напомням, че местните власти определят данъците. И няма как някой да дойде и да ви изгони, за да ви вземе апартаментите. Все пак да напомня за това", каза Борисов.


description: Университетските направления "Военно дело", "Медицина" и "Фармация" създават най-малко безработни според рейтинговата система на висшите училища в България

title: Графика: Специалностите, които създават най-малко и най-много безработни висшисти

maintext:
Фотограф: Цветелина Николаева
Университетските направления "Военно дело", "Медицина" и "Фармация" създават най-малко безработни. Това показват данните в тазгодишната рейтингова система на висшите училища в България, която просветното министерство оповести в петък (18 ноември). На дъното на класацията са направленията "Социални дейности", "Религия и теология" и "Растителна защита" - там безработицата сред завършилите е най-голяма.Ето кои са десетте направления с най-нисък и с най-висок процент на официално регистрираните безработни. Процентът е изчислен на база данни от Националния осигурителен институт и програмата за регистъра на МОН "Админ Уни" за завършилите през предходните 5 години.


description: Публикуваме анализа на Института за пазарна икономика.

title: Бюджет по време на оставка

maintext:
В понеделник правителството ще подаде оставка. Това, разбира се, съвсем не е гарантирано, но за целите на тази статия ще приемем, че ще се случи. Оставяйки обществените и политически последствия от подобно действие настрана, важно е да погледнем какво би се случило с държавните финанси при оттегляне на правителството.
Публикуваме анализа на Института за пазарна икономика Напомняме, че подобен сценарий с оставка и назначаване на служебен кабинет гледахме и през 2013, и през 2014 г., като и двата пъти бюджетът беше издънен, но не по вина на служебните правителства. Особено интересно беше през 2014 г., когато служебният кабинет застъпи в бюджетно време (края на октомври и началото на ноември), което забави изключително много внасянето на Бюджет 2015 в парламента. Последното се случи чак в началото на декември при новото редовно правителство. Какво можем да очакваме сега, ако в понеделник правителството падне?Подаването на оставка ни вкарва в сценария с връчването на мандати от президента на най-големите парламентарни партии (по ред на големината), които, съвсем очаквано, не се реализират. Сроковете обаче са от значение. Опитът с предните две служебни правителства показва, че от оставката до назначаването на служебния кабинет изминават между 2 и 3 седмици. Ако оставката дойде на 14 ноември, то в края на месеца би следвало вече да имаме служебно правителство - президентът безспорно ще форсира процедурата, както през 2014 г. Важно е да уточним, че бюджетът винаги се приема някъде през месец декември. С други думи, звучи съвсем невероятно да се тръгне към някакво скоростно приемане на бюджета още в рамките на хаоса с мандатите, тоест процесът да се затвори при текущия финансов министър. Т.е. при оставка бюджетът най-вероятно ще се приеме в рамките на краткия мандат на служебния финансов министър - някъде през месец декември.Последното е напълно възможно, тъй като парламентът няма да бъде разпуснат - в последните три месеца от мандата си президентът не може да разпусне парламента. Това би ни поставило в уникална ситуация в новата история на страната, а именно да имаме действащ парламент и служебен кабинет, който не е производна на парламентарно мнозинство, а е назначен от президента. И то точно тогава, когато се приема бюджетът за следващата година. Тук вече идва големият въпрос - как служебен министър и стар парламент приемат бюджет?Спорно от правна гледна точка е дали служебният кабинет може направо да изтегли законопроекта за държавния бюджет и да внесе свой собствен такъв. Политически, а и с оглед на времето за подготовка, това едва ли ще се случи. Най-вероятно и служебен министър, и парламент ще работят с вече внесения такъв. Промените, както всяка година, ще се случват между първо и второ четене. От правна гледна точка, парламентът може просто да забрави за съществуването на нови служебни министри и да си гласува бюджета така, както решат депутатите. Това е много опасен сценарий.Конституцията много точно е описала баланса между законодателна и изпълнителна власт. Баланс, който не предполага двете да са в някаква неразрешима война. По смисъла на основния закон, правителството се крепи от парламентарно мнозинство и ако всякакви мостове между двете се изгорят, то правителството пада и се избира нов парламент. При разрив между двете власти, Конституцията ясно казва, че остава изпълнителната да действа (служебно правителство), а законотворците се разпускат. В този уникален сценарий, в който може да влезем сега, законотворците ще са в позиция да изземат и работата на финансовия министър, чиято временна позиция няма нищо общо с парламентарното представителство.Подобен сценарий отваря вратите за много популизъм. Такъв, какъвто сме виждали през годините, но с източник правителството (и съответна отговорност) и съучастници законотворците - например актуализации на бюджета и нови разходи. Сега популизмът може временно да отиде в самите законотворци, а служебният кабинет просто да гледа безучастно. Един прост пример - всеки депутат популист би гласувал всякакви разходи, за да се хареса на хората. Това, което го спира, е че бюджетът е в ръцете на финансовия министър, а той все пак има отношение и към стабилността на държавата и бюджетното салдо. Ако фискалната политика временно отиде безконтролно в ръцете на депутатите, то опасността от популизъм и ново издънване на бюджета е много реална. Особено в условията на предизборната ситуация, в която всяка партия в парламента ще се опитва да "надцака" другите.Няколко неща можем да отбележим и препоръчаме по отношение на бюджета при сценарии с оставка. Първо, следва да приемем, че проектът на Бюджет 2017 автоматично става проект на служебния финансов министър - той се превръща във вносител и не може да бъде с лека ръка пренебрегван. Второ, всякакво покачване на разходите по самоинициатива на депутатите и без съгласието на служебния финансов министър следва да бъде строго осъдено, като отговорността тук ще падне и върху Фискалния съвет.Трето, служебният финансов министър има важната роля да положи грижи за бюджета, тоест да вкарва стабилност в държавните финанси. Това означава, че промените в сегашния проект на бюджета, инициирани от него, следва да водят към балансирано салдо, а не да увеличават дефицита. Всъщност няма по-неутрална политика с грижа за държавните финанси от приемането на балансиран бюджет. Освен това, все още търсещият своето място Фискален съвет би понесъл огромна отговорност в такъв сценарий, тъй като той ще бъде институционалният медиатор между временен финансов министър и отиващ си парламент.Всичко казано по-горе може и да се окаже безсмислено при различен изход в неделя (президентските избори) или понеделник (обещанието на премиера). Шансовете от реализирането на подобен сценарий обаче са достатъчно големи, за да посочим от рано подводните камъни пред проекта на бюджет за следващата година. Въпреки нетрадиционните обстоятелства, институционалната рамка позволява да не го издъним, както се случи през 2013 и 2014 г.


description: Сегашната дясна коалиция може да се трансформира, но бъдещето й минава през балотажа за президент.

title: При успех на Цачева Реформаторският блок продължава с ГЕРБ, но без ДСБ

maintext:
Петър Москов, Цецка Цачева и останалите лидери на Реформаторския блок гледат в една посока.
Фотограф: Георги Кожухаров
Реформаторският блок (РБ) продължава в коалиция с ГЕРБ, но съвсем официално без ДСБ. Това всъщност казаха лидерите на партиите в блока след вчерашната среща с кандидата за президент на ГЕРБ Цецка Цачева и с министри от кабинета. ДСБ се обяви за опозиция още преди година, след провала на мнозинството за промени в конституцията, необходими за съдебната реформа. Партията на Радан Кънев излезе с декларация в изборния ден, в която се казва, че се готви за избори и в петък свиква разширения си предизборен щаб. Така в Реформаторския блок остават ДБГ, СДС, НПСД и БЗНС.С първия тур на президентските избори и отпадането на кандидата на РБ – Трайчо Трайков, изтече срокът на коалиционното споразумение, което предвиждаше пълен цикъл от избори."Вече не участваме в блока", каза пред "Дневник" лидерът на ДСБ Радан Кънев. Той ще обяви новия си политически проект, който би трябвало да включва ДСБ и граждански организации, "когато има избори".Сегашната коалиция ГЕРБ - РБ е временно структурирана заради поисканата от Цачева подкрепа срещу опасността от "червен генерал" да поведе страната встрани от евроатлантическия и път. "Задругата" ще оцелее и след втория тур на президентските избори в неделя, стига Цачева да стане президент.Заявката за общи действия ГЕРБ – РБ по този сценарий се видя по темите, по които са разговаряли лидерите на Блока и пратениците на ГЕРБ. Цачева, която беше "забравила" за законодателните права на президента по време на кампанията си, обеща на "реформаторите" да внесе проект за промяна на Конституцията и дори да инициира орязване на правата на главния прокурор . Зарече се и да издаде указ, когато антикорупционният закон на Меглена Кунева бъде приет.Оцеляването на коалицията между ГЕРБ и осиротелия без ДСБ Реформаторски блок минава през избирането на Цецка Цачева за президент, тъй като в противен случай премиерът Бойко Борисов ще трябва да изпълни обещанието си, от което веднъж се отметна, и да подаде оставка.Шансовете за политическо оцеляване на орязаната версия на РБ и прескачането на бариерата за бъдещ шарен парламент са малки. Така че е възможно ключови играчи от РБ да потърсят пристан в кандидатдепутатските листи на ГЕРБ или да опитат друг вид предизборна колаборация. Подобни действия вече са факт. Според Радан Кънев функционери от НПСД на Корман Исмаилов са работили за Цецка Цачева там, където имат структури. "Давам за пример Джебел , където представител на Реформаторите е бил председател на изборна секция, само че от името на ДОСТ, които подкрепиха кандидата на ГЕРБ. Освен това партията на Корман Исмаилов работи изцяло за ГЕРБ на местата, където имат структури. Мисля, че това е толкова ясна картина на тази изчерпаност на проекта Реформаторски блок, който в досегашния си вид е доказано неработеща политическа формула и политически разкрачена по редица въпроси", каза Кънев пред Би Ти Ви преди ден Министърът на икономиката Божидар Лукарски, както и членове на ДБГ на Кунева играха сложни игри в ущърб на кандидат-президента на РБ още при сагата на избирането му. Здравният министър Петър Москов също се държи като част от тази настояща/бъдеща коалиция, въпреки че все още е член на ДСБ.


description: На годишнината от излизането на емблематичния сингъл на бандата наследниците й спорят що е автентичен протест.

title: Четиресет години Anarchy in the UK: гигантска колекция на Sex Pistols отива на клада

maintext:
Вокалистът на "Пистълс" Джон Лайдън, или Джони Ротън, не е съгласен.
Ротън обяви жеста на Кор за глупост.
Фотограф: Jim Bourg
Плочи, дрехи и артефакти на британската пънк група Sex Pistols ("Секс пистълс") на стойност милиони евро ще бъдат изгорени на утрешната 40-та годишнина от излизането на емблематичния им дебютен сингъл Anarchy in the UK.Вместо търг, клада - така Джо Коре, син на мениджъра на групата Малкълм Макларън и дизайнерката Вивиън Уестууд смята, че може да отговори на комерсиализацията на пънка и апроприацията му от мейнстрийм културата.Колекцията включва редки записи, плакати и облекла, изработени от Вивиан Уестууд, чиято обща цена възлиза на между 5 и 10 млн. лири, обяви Коре, който е съсобственик на луксозната марка бельо Agent Provocateur."Отдавна се чудя какво да правя с всичко това и мисля, че сега е точният момент да си кажем, че пънкът е мъртъв. Спрете да мамите младото поколение, че може да е отговор на техните проблеми", каза той, цитиран от "Ройтерс". "Не е. Мъртъв е и е време да мислим за нещо друго."Вокалистът на "Пистълс" Джони Ротън обаче обяви идеята за глупост: "Ако смяташ да изгориш каквото и да е на стойност 5 милиона паунда, няма ли да е по-добре да го продадеш и да дариш средствата за благотворителност... Шибан егоистичен сутиенаджия. Да изгори собствените си сутиени!"Коре задочно му отговори, че така спомените на "Пистълс" щели да свършат на стената на някой банкер. Само такива хора биха ги купили и това не ме устройва", заяви той. "Смятам, че заклетите фенове на "Пистълс" са объркани и дълбоко не ме интересуват. Защо да им подарявам каквото и да е? Те просто са конформисти в друга униформа", допълни дизайнерът.Коре обяви, че майка му Вивиън Уестууд, дизайнер на "Пистълс" и също сред централните имена на пънк сцената, ще присъства на изгарянето, и че покойният му баща би одобрил. "Според мен би го сметнал за адски забавно."


description: Кандидатът на ГЕРБ за президент Цецка Цачева и министрите Томислав Дончев, Екатерина Захариева и Даниел Митов влязоха в централата на СДС на ул. "Раковска" 134, за да преговарят за подкрепа за втори тур.

title: Цецка Цачева преговаря с Реформаторите в централата на СДС (допълнена)

maintext:
Петър Москов
Фотограф: Надежда Чипева
централата на СДС на ул. "Раковска" 134, за да преговарят за подкрепа за втори тур с л
. На срещата не присъства лидерът на ДСБ Радан Кънев. От
няма по инерция да призове своите избиратели да подкрепят Цецка Цачева. Той не е в сградата на СДС. Нагласата на останалите партии в блока е да призоват избирателите си да гласуват за Цачева.
"Всички десни хора в България, когато се каже, ще гласуват против БСП, те много добре ме разбират. Детинщини са да не се ходи да се гласува и да се ходи по студия е опит да се трупа рейтинг върху един разпад", коментира Гроздан Караджов.
Кандидатът на ГЕРБ за президент Цецка Цачева и министрите Томислав Дончев, Екатерина Захариева и Даниел Митов влязоха видерите на партиите от Реформаторския блокДСБ обявиха, че се готвят за предсрочни избори. Кандидатът на блока Трайчо Трайков вече каза, че В централата на СДС обаче дойде министърът на здравеопазването Петър Москов, който е член на ДСБ. "Радев означава Първанов, Първанов означава Путин", каза Москов на влизане, перефразирайки Маяковски. Според него реформаторите и техните избиратели, очаквали от Цачева да чуят "категорична евроатлантическа ориентация на България. Ако е Радев, е краят на мача". Реформаторския блок беше и е усилие, за това разединената и разкъсана в разказа "Кой е по-автентичен" десница, стигнала дъното, да се възроди и тезите на тази десница да бъдат валидните тези на управлението, както е сега. Ако някой посегне на целостта на Реформаторския блок, той връща десницата в ситуацията от 2013-та година, което не е добре", каза Москов попитан дали Блокът ще се разпадне. При резултати от втория вот, при победа на триото "Първанов, Радев, Путин", очевидно ще има друг кабинет, добави Москов преди да влезе в сградата на СДС.На сбирката са лидерът на "Движение България на гражданите" (ДБГ) Меглена Кунева, съпредседателят на Реформаторите в парламента Найден Зеленогорски (ДБГ), лидерът на СДС и министър на икономиката Божидар Лукарски, Корман Исмаилов (НПСД) и военният министър и лидер на БЗНС Николай Ненчев.Цачева влезе без да коментира. Външният министър Даниел Митов каза, че не иска да го управляват червени генерали и, че България ще бъде върната 20 години назад, ако генерал Румен Радев спечели. Според Митов кампанията на Радев е била изпълнена с лъжи.Подробности очаквайте по-късно на www.dnevnik.bg


title: "Хофенхайм" се справи с щурма на "Байерн" и стигна до равенство като гост

maintext:
Баварците имаха голямо превъзходство след почивката, но не можаха да вкарат
Германският шампион "Байерн" завърши 1:1 с "Хофенхайм" у дома.Баварците запазват първото си място, като вече имат 24 точки. Вторият "Лайпциг" е с 21, но и с мач по-малко. "Хофенхайм" заема третата позиция с 20. С толкова е и "Херта" след победата си с 3:0 срещу "Борусия" (Мьонхенгладбах)."Борусия" (Дортмунд) спечели с 5:2 срещу последния "Хамбургер" като гост и излезе пети с 18. Четири гола вкара Пиер-Емерик Обамеянг, който беше изваден от състава за мача със "Спортинг" (1:0) в Шампионската лига през седмицата На "Алианц арена" първото полувреме беше равностойно. "Байерн" очаквано държеше повече топката, но и двата състава имаха възможности."Хофенхайм" поведе в 16-ата минута, когато Керем Демирбай получи на границата на наказателното поле и с много хубав удар вкара. Гостите съхраниха преднината си до 34-ата, но тогава Зубер си отбеляза автогол, като засече топката във вратата си в опит да пресече подаване към Роберт Левандовски.След почивката "Байерн" имаше пълно превъзходство и търсеше начин да поведе. Пропуските обаче не позволиха на домакините да постигнат целта си. В 66-ата минута Тиаго Алкантара стреля покрай гредата.В заключителните минути "Хофенхайм" имаше и късмет, като беше спасен от гредите. Най-напред в 87-ата минута Матс Хумелс улучи гредата, а в 92-ата същото направи и Томас Мюлер.С равенството "Байерн" и "Хофенхайм" остават без загуба от началото на сезона в Бундеслигата. Непобеден е и "Лайпциг".


title: Средната цена на билетите във Висшата лига е 31 паунда

maintext:
Малко над 70% от гледащите мачовете от Висшата лига на живо са притежатели на сeзонни карти
Средната цена на билетите за мачовете от Висшата лига е 31 паунда.Това показва проучване на ръководството на най-популярното футболно първенство, изготвено от "Ърнст и Янг" на базата на цените на всеки продаден или наличен билет през настоящия сезон. Информацията е предоставена от 20-те клуба, които се състезават в английския елит.Според информацията, изнесена на официалния сайт на Висшата лига, 56% от 12.5 милиона продадени билети са стрували под 30 паунда, а 25% са пропуските на цени под 20 паунда. 71% от местата по стадионите са заети от притежатели на сезонни карти.През настоящият сезон 76% от местата за мачовете във Висшата лига са стандартни, 8% - за гостуващи фенове, 8% - за семейни пропуски, а останалите 8% - за търговски партньори.От Висшата лига изтъкват и наложения таван от 30 паунда за билетите за гостуващите привърженици, който ще бъде в сила през този и следващите два сезона. До налагането на таван се стигна след протести на феновете срещу високите цени в английското първенство. Исканият лимит дори беше 20 паунда."Феновете са неразделна част от Висшата лига. Тяхната страст, отдаденост и подкрепа са изключително ценни за футболистите, клубовете и лигата", заяви изпълнителният директор на Висшата лига Ричард Скудамор."Проучването показва колко упорито работят клубовете, за да направят Висшата лига достъпна - както за домакинските, така и за гостуващите привърженици. Тези данни разбиват някои от митовете за цените на билетите в нашето първенство и вероятно ще насърчат още хора да гледат мачове на живо", допълни той.


title: Травмата на Миланов се е получила заради студа в София

maintext:
Контузията на халфа не е сериозна
[LAP.bg]
Състоянието на Георги Миланов не е сериозно и той може да бъде готов още този уикенд за мача на клубния си отбор ЦСКА (Москва) срещу "Арсенал" (Тула) идния уикенд.Националът получи травма в началото на второто полувреме на мача между България и Беларус и бе принудително заменен от Ивайло Чочев.След завръщането си в Москва Миланов ще премине допълнителни медицински прегледи, но според лекаря на националния отбор Бисер Бочев халфът е получил хипотермия заради студеното време в София, което е предизвикало травмата."По думите на Миланов и на лекаря на националния отбор на България нищо не се е случило. Когато се върне, ще направим допълнителни изследвания. Дали ще може да играе срещу "Арсенал"? Самият Миланов каза, че няма нищо сериозно", каза лекарят на "ЦСКА Москва" Шагабутдин Керимов, цитиран от ТАСС."Лекарят на националния отбор свързва травмата с преохлаждане. В деня на мача в България рязко паднали температурите на въздуха и на фона на наскоро прекара инфекция Георги се почувствал зле на терена. Такъв отговор получихме", каза още Керимов.


description: БСП е готова за предсрочни избори, смята депутатът.

title: Изводът от вота е, че желанието за промяна победи страха, според Жельо Бойчев

maintext:
Жельо Бойчев
Фотограф: Цветелина Белутова
"За мен големият извод тази вечер е, че надеждите и желанието за промяна победиха страха, който ГЕРБ се опитваше да насажда последните седмици." Така говорителят на парламентарната група на "БСП Лява България" Жельо Бойчев коментира пред БНТ резултата от президентските избори.Според него БСП е свършила работата си още преди 3 месеца с успешната номинация на Радев, независимо, че вътре в партията имаше гласове срещу кандидатурата му. "Не си спомням толкова убедителен резултат да е имало на президентски избори в България", каза още Бойчев.Той определи двойката Румен Радев – Илияна Йотова като достойна и изрази убеденост, че те няма да разочароват хората.На въпрос очаква ли Бойко Борисов да подаде оставка, както сам се зарече, депутатът заяви, че премиерът сам се е поставил в тази ситуация. "Г-н Борисов сам прецени и сам превърна тази загуба в своя лична", посочи Бойчев и добави, че все пак той остава министър-председател, докато оставка не бъде гласувана.Жельо Бойчев добави, че БСП е готова за предсрочни парламентарни избори.


description: Спешната финансова помощ бе осигурена през септември, като по-голямата част от средствата ще отидат за охраната на границата.

title: Вътрешният министър ще контролира как се харчат отпуснатите от ЕК 160 млн. евро за мигрантите

maintext:
Фотограф: Надежда Чипева
от днес
те да бъдат усвоени ефективно и бързо.
Правителството възложи на вицепремиера и министър на вътрешните работи да създаде необходимата организация за изразходване на допълнително отпуснатите 160 млн. евро за овладяване на миграционния натиск по границата на България. Спешната финансова помощ бе осигурена от Европейската комисия през септември, като по-голямата част от средствата ще отидат за охраната на границата Според решението на кабинетасиловият министър ще отговаря за координацията и контрола върху изразходването на средствата. Разписани са и задачите и взаимодействието между отговорните институции, като целта еПроектите, които ще бъдат финансирани, са насочени към повишаване на капацитета в областта на граничния контрол на българската морска граница, повишаване капацитета в областта на интегрираното наблюдение, комуникационните и информационните системи по външните граници и укрепване на националния капацитет в областта на убежището и миграцията, съобщава информационната служба на Министерския съвет.


description: Скоро ще ви покажем една графика, от която ще видите как, когато ДПС е било в управлението, доходите на хората и икономиката растат. Депутатът от ДПС Рамадан Аталай

title: Цитат на деня: Когато ДПС е било в управлението, доходите и икономиката растат

maintext:
Фотограф: Юлия Лазарова
Скоро ще ви покажем една графика, от която ще видите как, когато ДПС е било в управлението, доходите на хората и икономиката растат.Това каза депутатът от ДПС Рамадан Аталай по време на дискусиите в парламента за приемане на Закона за бюджета за държавното обществено осигуряване.В отговор на неговите думи Димитър Байрактаров от групата на патриотичния фронт посочи, че и без таблици на българските граждани им е ясно, че доходите на обръчите на фирми, гравитиращи около ДПС, са нараснали до неимоверни висини. "Ако бъде изчегъртано ДПС, ще има много пари, защото няма да има "Цанков камък", хидроинженери и разни милионери", допълни той.


description: Забранено е пускането на пазара на 340 устройства за осветление и светлинна сигнализация.

title: Комисията за защита на потребителите започна проверки на зимните гуми

maintext:
Председателят на КЗП Димитър Маргаритов.
[Комисия за защита на потребителите]
Комисията за защита на потребителите ще провери 1200 вида автомобилни гуми, предлагани в търговската мрежа, до края на февруари, съобщи по БНТ председателят на контролния орган Димитър Маргаритов. Фокусът ще е върху зимните гуми, като заедно с Агенция "Митници" вече са инспектирани няколко десетки партиди още на границата.Проверени са също принадлежности, свързани със зимната експлоатация на автомобила. След тях е забранено пускането на пазара на 340 устройства за осветление и светлинна сигнализация."Следим пазара на зимни гуми и принадлежности. Целта е водачите да имат възможност да подготвят своите автомобили за предстоящия сезон с качествени продукти, както и да няма опасни стоки в търговската мрежа", уточни Маргаритов.Той посочи, че КЗП активно обменя информация с останалите европейски държави за разкритите на пазара опасни стоки, като се взимат строги мерки срещу разпространяването им на общоевропейския пазар.Маргаритов каза още, че комисията вече следи офертите във връзка с кампанията "Черен петък". Миналата година са установени заблуждаващи практики, при които потребителите са привличани в търговски обекти с анонси за гръмки проценти намаление, които или не са точни, или са се отнасяли само за единични артикули."Оказа се, че през тази година в рамките на кампанията "Черен петък" се предлагат и друг тип услуги, например в сферата на предоставянето на кредити, на телекомуникациите. Тук трябва да се внимава, защото сключваните договори понякога са свързани с по-дългосрочно обвързване и биха могли сериозно да ощетят потребителите, ако информацията не е пълна и точна", предупреди председателят на комисията.Според Димитър Маргаритов често търговците хитруват, като обявяват, че когато стоката е намалена, няма право на рекламация или връщане в посочения от закона 14-дневен срок. Запазваме си всички права по закон и при намаленията независимо колко висок е техният процент", разясни Маргаритов.Ще се проверяват и офертите по повод наближаващия студентски празник. "Когато студентите избират организирано пътуване, особено с по-голяма продължителност или пък извън страната, трябва да внимават договорът да бъде сключен с реален туроператор, за да може при проблеми да бъде потърсена отговорност", каза председателят на Комисията за защита на потребителите.Той допълни, че комисията може да помогне и преди подписването на договора. "Разполагаме с достатъчно добра база данни за това какви са най-съществените нарушения, в които оператори са били хващани", коментира Маргаритов по отношение на офертите за осми декември.


title: В ГЕРБ мислят да подкрепят решенията на референдума

maintext:
Цветан Цветанов
Фотограф: Анелия Николова
Обмисляме вариант да подкрепим в парламента всички решения от референдума, каза председателят на ГЕРБ в парламента Цветан Цветанов. "Тогава да видим какво вие ще обясните на българските граждани, когато въведем мажоритарния елемент изцяло", обърна се към БСП Цветанов. Според него депутатите от левицата са били против въвеждането на мажоритарния елемент при обсъждането на Изборния кодекс, който пък бил предлаган от ГЕРБ.На въпрос на "Дневник" дали това значи, че ГЕРБ ще гласува резултатът от референдума да бъде задължителен, т.е. народните представители да се избират мажоритарно в два тура, гласуването на избори и референдум да е задължително, партийните субсидии да бъдат 1 лев на глас (сега са 12 лв.), Цветанов отвърна, че в пленарната зала е казал, каквото е имал предвид. Според източници от ГЕРБ ще има дебати и е по-вероятно да се въведе мажоритарен елемент при парламентарните избори, а субсидиите да бъдат намалени, но не до 1 лв.За спешни дебати по въпросите призова и Янаки Стоилов от БСП.Лидерът на ДСБ Радан Кънев също смята, че резултатите от референдума трябва да бъдат уважени от парламента. Тъй като около 13 000 гласа не достигнаха решенията от допитването да имат задължителен характер, по тях ще трябва да се произнесе Народното събрание. "Очевидно е, че България ще има много засилен мажоритарен елемент в изборите. Очевидно е, че партийното финансиране ще трябва да бъде ограничено. Референдумът не е задължителен в този си вид, ако българските политици пренебрегнат волята на над 3 милиона души, те ще престанат да бъдат политици за броени месеци. Всички български партии – от най-малката до най-голямата, ще трябва да се реформират изоснови", коментира Кънев.


title: НАТО поставя в бойна готовност до 300 000 военни заради Русия

maintext: Стотици хиляди военни от НАТО ще бъдат поставени състояние на повишена бойна готовност на фона на растящо напрежение с Русия, съобщава лондонският в."Таймс", позовавайки се на думи на генералния секретар на алианса Йенс Столтенберг.Той не посочва конкретни данни, но според британския постоянен представител в НАТО сър Адам Томсън става дума за до 300 000 военни. При криза те трябва да са в състояние да се разположат в срок до 2 месеца. В момента разгръщането на сила с подобна численост изисква до 180 дни, допълва изданието.Командващите в НАТО искат да подготвят значителна сухопътна сила, способна да предотврати руска агресия, пише още "Таймс".Тази сила ще се задейства след силите на НАТО за бързо реагиране, които могат да се разположат в зона на бойни действия в рамките на 5 дни. Те наброяват около 5000 души и разполагат с подкрепа по въздух и вода, а веднага след тях идват силите за подсилване от около 40 000 души. Алиансът разполага с близо 3 милиона военни от сухопътни, военноморски, военновъздушни и десантни части.Военните, предвидени за повишена бойна готовност, ще дойдат от различни държави в алианса, включително Великобритания."Не съм убеден, че всички осъзнават колко трудно и скъпо ще е това за реализиране, но то е част от концепията, която договорихме през февруари", казва сър Адам Томпъсн, който обяви в четвъртък, че напуска поста си в НАТО.


title: "Алфа рисърч": Под 100 хиляди гласа не достигат референдумът да е задължителен

maintext:
Фотограф: Велко Ангелов
Малко под 100 хиляди гласа не достигат референдумът да е задължителен, каза в понеделник сутринта социологът от "Алфа Рисърч" Боряна Димитрова пред Нова телевизия. Тя коментира последните данни на база 100% извадка от паралелното преброяване на агенцията.
Активността на референдума е 50. 3%. За да има задължителна сила за парламента, активността трябва да бъде около 51.26% или малко над 3.5 милиона души – толкова хора, колкото са гласували на предишните парламентарни избори. Резултатите от референдума трябва да бъдат обсъдени от Народното събрание, защото получава подкрепа на над 20% от имащите право на глас.
И на трите въпроса от референдума мнозинството от избирателите са дали утвърдителен отговор. Референдумът постига второто условие на закона - всеки един от въпросите трябва да има над 50% подкрепа (отговор "да") от броя на всички гласували. На въпроса: "Подкрепяте ли народните представители да се избират с мажоритарна избирателна система с абсолютно мнозинство в два тура?" с "Да" са отговорили 74.2%, а с "Не" – 19.1%. Недействителни са 6.7% от бюлетините.
На "Подкрепяте ли въвеждането на задължително гласуване на изборите и референдумите?" с "Да" са отговорили 65.6%, с "Не" – 28.2%, а недействителни са 6.2%. На въпроса: "Подкрепяте ли годишната държавна субсидия, отпускана за финансиране на политическите партии и коалициите, да бъде един лев за един получен действителен глас на последните парламентарни избори?" "Да" са отговорили 78.1%, а "Не" – 15.9%, недействителни са 6.0% от бюлетините.
Боряна Димитрова наблегна на факта, че са отчетени безпрецедентен брой сгрешени протоколи. "Моето лично мнение, че този избирателен кодекс трябва да бъде променен," заключи социологът.
"Първите двама кандидат-президенти устойчиво падат под 50%. Сигурното, което знаем е апелът на Карадайъ за подкрепа на ген. Радев. При това положение имаме доста сериозен електорат на партията ДПС. Националистите са склонни да отидат към Радев. Дали това ще стане, предстои да видим", коментира още Боряна Димитрова.
По думите й предстои да се видят апели на личностно равнище, а не на партии за подкрепа към Цачева и Радев.
Разликата между първия и втория в надпреварата за президентските избори - Румен Радев (БСП) и Цецка Цачева (ГЕРБ) е 3%. Това показват данните на агенция "Алфа Рисърч" при 100% извадка от паралелното преброяване. Избирателната активност в изборите за президент e 57.1%. Румен Радев получава 25% от гласовете, а Цецка Цачева - 22,1%. Красимир Каракачанов се подрежда трети с 14.9 на сто от гласовете, а Веселин Марешки влиза в първата четворка с 10.9%. Кандидатът на Реформаторския блок Трайчо Трайков печели 6.0% от гласовете, а независимият, но подкрепен от ДПС – Пламен Орешарски – 7.1%. С " Не подкрепям никого" са гласували 6% от избирателите, преобладаващо хората между 18 и 30 години.


description: "Футболистите, които са тук, трябва да знаят какво е ЦСКА. Да разберат, че не може да спечелим два мача, после да губим два", заяви румънският треньор.

title: Йорданеску се оплака от нивото на играчите и поиска мащабна селекция

maintext:
[LAP.bg]
Треньорът на ЦСКА Едуард Йорданеску е недоволен от представянето на някои от футболистите си. Според него на част от играчите в състава не им достига класа и затова поиска мащабна селекция.Думите му дойдоха след загубата с 1:2 от "Лудогорец" в Разград . След нея ЦСКА е пети с 21 точки и е на десет от върха."Има разлика между нас и "Лудогорец", няма какво да се лъжем. Трябва да направим серия от пет поредни победи, за да се надяваме на нещо повече", каза Йорданеску."Ако остана в ЦСКА, искам селекция. Футболистите, които са тук, трябва да знаят какво е ЦСКА. Да разберат, че не може да спечелим два мача, после да губим два. Не искам да казвам имена, но от два месеца подсказвам, че някои играчи не са на нивото на ЦСКА", заяви румънецът. Според него са нужни четири-пет промени.Той вярва, че е възможно да се изгради отбор, който "ако не сега, то поне следващия сезон да се бори за титлата".С идването си в ЦСКА Йорданеску каза, че червените се нуждаят от селекция. Клубът се задейства и веднага привлече няколко футболисти, а други бяха освободени. Тогава румънецът каза, че е доволен.Треньорът заяви в Разград, че макар да е млад, си води бележки, анализира и си постига целите. "Не съм магьосник, но много неща трябва да се променят. Винаги изпълнявам поставените цели.""Нямахме много положения, но и съперникът ни вкара с първия си удар. Вторият гол ни вкараха от статично положение. Не бяхме достатъчно агресивни. За мен този мач бе отворен към всякакъв резултат - можеше равен, да загубим или да спечелим. "Лудогорец" има повече опит, повече рутина, техните футболисти знаят как да излизат от трудни ситуации. Те можеха да измъкнат равен на ПСЖ, а онзи ден поведоха с 2:0 на "Арсенал". До първия гол мачът бе равностоен. Днес имахме повече увереност в сравнение с предишния мач срещу "Локомотив" (Пловдив), добави Йорданеску.


title: Лиляна Павлова: Ако Борисов сега не беше подал оставка, щеше да го стори скоро

maintext:
Фотограф: Георги Кожухаров
Дори и сега премиерът да не беше подал оставка, то щеше скоро да го стори, защото резултатите от президентските избори показаха, че ГЕРБ очевидно няма подкрепата на мнозинството граждани.Това обяви пред БНТ министърът на регионалното развитие в оставка Лиляна Павлова.Нейната оценка е, че ГЕРБ е понесла щетите от "толкова много компромиси" с коалиционните партньори. "В едно семейство човек трябва да прави компромиси, но очевидно не да прекалява", заключи тя.На въпрос от кого биха търсили подкрепа занапред в ГЕРБ Павлова отговори, че това ще зависи от резултата на предстоящите парламентарни избори.По казуса с бюджета за следващата година министър коментира, че във вида, в който е внесен от правителството, той може да гарантира стабилността.В ефира на БиТиВи в анализ на следизборната ситуация вицепремиерът в оставка Томислав Дончев коментира, че няма да се търси отговорност от кметове на ГЕРБ."Всичко, което правим в момента, според мен, е доказателство за отговорността ни към държавата, включително решението ни да не оттегляме. По чисто партийна линия там, където резултатите са слаби, там където бъдат идентифицирани причините защо са слаби, може да бъдат взети мерки. Но един кмет е избран мажоритарно с гласовете на гражданите. Как ще се оттегли? Това е несериозно, това е саботаж към цялата държава. Не знам кой измисля подобни глупости", каза Дончев.Очевидно има дефект в начина, по който сме работили до момента, и трябва да се вземат мерки той да бъде коригиран, това е същественото сега, каза още той. Неговото усещане е, че обществото изпитва липса на справедливост.


description: Референдумът вкара гол на политическата класа. След високите теоретични и практически постижения на монтанската и на кюстендилската правна доктрина в изборите, идва време и на мераци за основен ремонт – мажоритарна система, смесена система, задължително гласуване, дистанционно гласуване, задължителна преференция и др. Може да стане разтури къща...

title: За мажоритарното гласуване без емоции - плюсовете и минусите

maintext:
Един от въпросите на инициирания от "Шоуто на Слави" референдум беше "Подкрепяте ли народните представители да се избират с мажоритарна избирателна система с абсолютно мнозинство в два тура?" Той получи подкрепа от 71,95 %
Фотограф: Анелия Николова Фотограф:
Изборите минаха, правителството е в оставка. Референдумът вкара гол на политическата класа. Според очакванията и обещанията преди следващите предсрочни избори трябва да се смени избирателната система – нов Изборен кодекс. След високите теоретични и практически постижения на монтанската и на кюстендилската правна доктрина в изборите, идва време и на мераци за основен ремонт – мажоритарна система, смесена система, задължително гласуване, дистанционно гласуване, задължителна преференция и др.
Може да стане разтури къща – направи колиба
Да започнем с плюсовете и минусите на "чистата и свята" мажоритарна система с един тур. Ще коментираме и какво става, ако туровете са два.
В един тур се наричат изборите с относително мнозинство. Това безспорно е най-елементарната и лесно разбираема система. Кандидатът, който спечели най-много гласове, влиза в законодателния орган. Заради тази простота мажоритарната система се определя с изрази като "първият взема всичко" и "конско надбягване". За любителите на чужди езици – FPTP (First Past the Post).
Чистата мажоритарна система се прилага в Англия, в някои от бившите колонии. Някои от страните (Непал 2013) минаха към смесена система. От близо 200 страни долу-горе 22% използват мажоритарната система. Общата тенденция е тя да бъде заменяна със смесена или някакъв вариант на пропорционалната система.
място експертите акцентират върху нейната простота и разбираемост – в един избирателен окръг от няколко кандидати печели само един. Връзката на кандидата с територията, от която е избран, е много силна. При подходящо законодателство той може да бъде отзован с референдум и да бъде избран друг. При смърт или невъзможност да изпълнява задълженията си кандидатът се заменя с частични избори само в този избирателен окръг. Замяната на мажоритарно избран депутат (Божидар Димитров, 2009) с кандидат от партийна листа е уникален български принос.
предимство на мажоритарното гласуване е високата степен на вероятност да бъде "произведена" еднопартийна власт. На практика най-голямата партия (добре организирана, богата) често получава процентно повече места в законодателния орган, отколкото гласове е получила. С 40%, да речем, електорална подкрепа в национален мащаб, една партия може да спечели 50 – 60% и повече от местата в законодателния орган. Някои наричат това бонус в мандати. Така на победилата партия не се налага да се пазари ежедневно за подкрепата на коалиционни партньори (извиване на ръце, пукане на кости, хем опозиция, хем с министри) или да търси плаващи мнозинства и да си купува депутати. На практика, възможността за безпринципност, която е представена като центристка политика намалява и партиите-балансьори са принудени или да пристанат (може и да се претопят) на властта, или да станат явна опозиция.
Така се реализира:
предимство - опозицията е принудена да се сплоти, за да бъде равностоен опонент на властта и да се старае така да работи, че на следващите избори да спечели. Оттук се прави изводът, че мажоритарните системи изхвърлят малките партии и водят до двупартиен модел. С това много обичат да ни плашат някои нашенски социолози, но то не е непременно лошо.
място като плюс на мажоритарното гласуване е фактът, че на успех в национален мащаб могат да разчитат широкоспектърните партии. Тези, които представляват интересите на различни обществени групи в т. ч. професионални, етнически, религиозни, възрастови и др. Партиите имат мотив да работят за всички. По този начин партиите с крайни позиции, екстремистки по своите искания нямат големи шансове да влязат в парламента. Тяхното представителство може да се ограничи само до изборни окръзи, в които имат концентриран електорат. Това става предимно в етнически доминирани райони, но за това по-долу.
предимство - фактът, че избирателите гласуват за отделна личност, макар и в масовия случай подкрепена от партия, принуждава самите партии много внимателно да подбират кандидатите си. Представянето на кандидата, изпълнението на ангажиментите и обещанията стават ключови за евентуалното им избиране или преизбиране. С това се обяснява и партийното дезертьорство (номадство) преди избори на депутатите от една партия в друга.
място като предимство се изтъкват по-големите шансове за независимите кандидати. Без да се поддаваме на излишни илюзии трябва да сме наясно, че това е реално предимство, но в кризисни моменти. Когато е налице умора от статуквото, от парламентарните и партийните динозаври, от вечните балансьори, то силни, харизматични кандидати могат да спечелят (Марешки например, може да спечели в определен едномандатен район). В същото време е наивно да се подценява ролята на партиите. Тяхната подкрепа за всеки кандидат е много добре калкулирана. Партийните машини работят за налагане на кандидатите по места. Това после се заплаща с партийно послушание. Илюзии в това отношение не трябва да има. Разбира се, ако депутатът се провали в нещо (случаят Бисеров), партията с лекота се отказва от него и се старае да не загуби имиджа си, акцентирайки на факта, че той все пак е избран мажоритарно. С инструментите на пропагандата вината се прехвърля на избирателите, а партията остава чиста.
място като плюс на мажоритарното гласуване е неговата разбираемост. Един знак пред едно име и гласът е действителен. Самата предизборна кампания се улеснява. По време на кампанията в съзнанието на избирателите се налага (набива) не толкова абстрактната партийна програма, колкото конкретният кандидат и то само в конкретния избирателен окръг. Популяризира се лицето му, логото на партията (за по-неграмотните) и се провеждат безкрайни срещи по села и паланки, агитация от врата на врата, ръкостискания и др. салтанати. Практиката познава и екзотични практики, при които партиите слагат цена за подкрепата си и кандидатите трябва да докажат бъдещата си лоялност, плащайки тази цена в брой. Така те си купуват партийната подкрепа, а партиите си купуват кандидатите с обещанието за подкрепа. Но това е все пак малко екзотика.
Най-голямото предимство е, че избирателят има втори шанс. Често сработва феноменът "гласувам с отвращение", когато любимият кандидат не е станал поне втори на първия тур – Трайчо Трайков налива гласове на Цецка Цачева.
Следизборен пейзаж
Фотограф: Георги Кожухаров
Предимство на тази система е и възможността да се обединяват всички срещу един между двата тура. Така се ограничава екстремисткият вот. Франция е добър пример как Националният фронт има много гласове и малко мандати. Разбира се, това струва компромиси и пазарлъци и избирателите могат да сменят предпочитанията си. Правят се и стратегически партньорства като Орешарски (ДПС налива вот на Радев) и БСП.
място това е непредставянето на голям брой избиратели и на специфични интереси в законодателството. При чистото мажоритарно гласуване в един тур дори дадена партия да спечели 20% от гласовете на национално ниво може да няма мандат в парламента или да има 1 – 2 мандата от райони, в които доминира. Това е основен проблем, защото по дефиниция законодателният орган следва пропорционално да отразява обществените интереси. Смесената система може в определена степен да компенсира този недостатък.
негативна особеност е особено видима в етнически доминирани избирателни окръзи и региони. Там останалите в малцинство избиратели нямат шанс на представителство. При определени условия това води до напрежения и дестабилизация на района и маргинализация на някои общности. И дори до сепаратизъм.
При този тип гласуване има намаляването на броя на жените, които влизат в законодателния орган. В сравнение с пропорционалните системи този брой е два пъти по-малък.
негативен резултат може да бъде формирането или укрепването на етнически и регионални партии. Така се улеснява изграждането на партийни крепости, в които една партия владее всичко. Политиката започва да се разглежда като бойно поле за овладяване на територии, а не като състезание на идеи в обществена полза и баланс на интереси.
място – при положение, че се формират партийни крепости, то непредставените избиратели се радикализират и стават податливи на екстремистки внушения и база за несистемни партии. Или стават вътрешни емигранти. При партии с близки програми в един избирателен окръг вотът се разпилява. Много потенциални съмишленица остават непредставени.
Експерти изтъкват, че мажоритарното гласуване не отчита достатъчно бързо в необходимата степен промените в общественото мнение. Дори и при намаляване на относителната подкрепа за една партия с 20%, тя може да запази непропорционално голям брой мандати.
най-големият минус на мажоритарна система се крие в изборната география. Определянето на границите на избирателните окръзи е сложна задача - никога няма доволни. Много остро е недоволството при едномандатните окръзи, особено когато са малки. Това става при мажоритарен избор за всички мандати, каквото е сегашното предложение в последния референдум. Силните миграционни процеси (вътре и вън от страната) изключително затрудняват районирането. Насърчава се местенето на избиратели (изборен туризъм), както при местните избори. Гражданските регистри може драстично да се разминават с реалното състояние на терена.
Принципът за равно избирателно право е двукомпонентен. Първият компонент е един човек – един глас, вторият е равната тежест на гласа и на произведения мандат. Добрата практика изисква едномандатните избирателни райони да са еднакви с не повече от 10% разминаване от най-малкия до най-големия. Това осигурява равната тежест на всеки мандат.
На практика няма техническо решение, което механично да произведе общоприета изборна география. Напротив, партията, която е на власт, винаги е обвинявана в злоупотреба с изборната география. Подобни обвинения има и в случаите, в които границите на избирателните окръзи са очертани от независим орган. Използването на изборната географи в полза на определени партии се нарича джеримандъринг (gerrymandering). Чрез манипулиране на границите на избирателни райони може да се фаворизира или ограничи представителството както на етнически групи, така и на цели региони. Обвинения в подобна манипулация с границите и размерите на избирателните окръзи има във всички страни, независимо дали са утвърдени демокрации или в преход.
И в заключение. Като се има предвид потенциалът на мажоритарното гласуване да изкривява политическото представителство (много мандати с малко гласове) и фактът, че в България едномандатните окръзи биха били сравнително малки, то избирането на всички депутати в едномандатни райони не е добра идея.
По-подходяща е смесена избирателна система 50 на 50 процента
Така едномандатните райони ще бъдат двойно по-големи и районирането ще бъде по-лесно. Ако в пропорционалната част се запази и разшири възможността за преференциално гласуване чрез определяне на местата в листата с жребий и възможност за 2 или 3 преференции, то възпитателният ефект върху партиите ще бъде постигнат в достатъчна степен.
Не е за подценяване и фактът, че мажоритарните избори рязко радикализират предизборната кампания. Лавинообразно нарастват нарушенията – късане на плакати и билбордове, сплашване на избирателите, физическа саморазправа, саботажи на прояви на другите партии, език на омразата, злоупотреба с административна власт и ресурси и др.
Добре е да се разбере, че каквито и промени да се направят в изборното законодателство, със или без задължително гласуване, с чиста или смесена система, с доброволна или задължителна преференция, с единична или множествена преференция и т. н ., то трябва да се приложи в практиката поне на 3 последователни избора от един и същи вид, за да може да се оцени ефектът.
И за да разведрим малко сериозната тема. Ако някой все пак много, ама много бърза
и много иска да имаме каква да е мажоритарна система, решение има. Сегашната ни пропорционална може да стане много лесно мажоритарна само с едно-две изречения в Изборния кодекс: Партията/коалицията, която вземе най-много мандати в един сегашен многомандатен район, взема всичките мандати в него. За по-лесно се създава и един район "Чужбина". Така се избират 80% от общо 65 депутати в братско Джибути, Там от 1979 г. има еднопартийна власт. Утвърдените демокрации Камерун и Чад вече са се отказали от подобна практика.


title: Снимка на деня: Последната вечеря на Обама и Меркел

maintext: 1/1 снимки в галерията Канцлерът на Германия Ангела Меркел и президентът на САЩ Барак Обама вечерят в известния хотел Adlon в Берлин. Обама е в германската столица в рамките на последната си международна обиколка като държавен глава на САЩ.